C 117/140
HU
Az Európai Unió Hivatalos Lapja
2022.3.11.
2021. szeptember 16., csütörtök
Az EU-nak reagálnia kell a potenciális migrációs és menekültügyi válságra 37. hangsúlyozza az afgánok biztonsághoz fűződő alapvető jogát; sürgeti, hogy tegyenek meg mindent annak érdekében, hogy az ENSZ Menekültügyi Főbiztosa Hivatalának (UNHCR) égisze alatt újrakezdjék az országból történő koordinált evakuálást, különösen biztonságos folyosók létrehozása, valamint a kabuli nemzetközi repülőtér és Afganisztán szárazföldi határainak állandó újbóli megnyitása révén; külön támogatást kér az országot elhagyni kívánó nők, lányok és veszélyeztetett személyek számára a biztonságos útvonalak biztosítása érdekében; 38. hangsúlyozza, hogy az afgán menekültek legnagyobb része elsősorban a szomszédos országokban fog védelmet keresni, és ezért az EU-nak további támogatást kell terveznie Afganisztán szomszédos, menekülteket befogadó országai számára, lehetőleg az ENSZ-en és annak ügynökségein, valamint a helyszínen működő nemzetközi szervezeteken keresztül; 39. emlékeztet arra, hogy az afgán menekültek és migránsok szomszédos országokba történő befogadásához nyújtott pénzügyi, logisztikai és kapacitásépítési támogatás nem alternatívája egy teljes körű európai menekültügyi és migrációs politikának; úgy véli, hogy az EU-nak sürgősen meg kell kötnie és végre kell hajtania az új menekültügyi és migrációs paktumot annak érdekében, hogy hatékonyabban és humánusabban tudja kezelni a migrációs áramlásokat; 40. felhívja a Bizottságot és a tagállamokat, hogy biztosítsanak összehangolt európai erőfeszítéseket egy olyan humánus menekültügyi politika folytatására, amelyben az EU erkölcsi felelősséget vállal a befogadás és az integráció terén, teljes összhangban az 1951. évi genfi egyezménnyel; üdvözli a szeptemberre tervezett áttelepítési fórumot; hangsúlyozza, hogy az uniós szakpolitikának prioritásként tartalmaznia kell az áttelepítésnek a leginkább veszélyeztetettekre és a legkiszolgáltatottabbakra való kiterjesztését, valamint további kiegészítő lehetőségeket, például humanitárius vízumokat, továbbá különleges vízumprogramot a tálib rezsimtől védelmet kérő afgán nők számára; sürgeti a tagállamokat, hogy a közelmúltbeli fejlemények fényében értékeljék újra a jelenlegi és a közelmúltbeli menedékjog iránti kérelmeket, beleértve az elutasított kérelmeket is; hangsúlyozza, hogy semmilyen körülmények között nem kerülhet sor Afganisztánba való visszatoloncolásokra; 41. felszólítja a Tanácsot, hogy használja ki a rendelkezésre álló eszközöket, például az átmeneti védelemről szóló irányelvet (3) és a polgári védelmi mechanizmust annak érdekében, hogy Unió-szerte maximális erőfeszítések történjenek a tagállamok közötti jobb koordináció és a védelemhez való azonnali hozzáférés biztosítására; ismételten felszólítja a Bizottságot, hogy tegyen közzé jogalkotási javaslatot a humanitárius vízumokra vonatkozóan, és felszólít a felelősség tagállamok közötti egyenlő megosztására; 42. fokozott együttműködésre szólít fel a nem uniós országokkal és azok támogatására a migránscsempészésben és az emberkereskedelemben részt vevő bűnszövetkezetek elleni küzdelem segítése érdekében; felhívja az Europolt, hogy nyújtson bűnügyi kockázatelemzést és fokozza a harmadik országokkal való együttműködést az afganisztáni fejlemények tágabb összefüggésében; 43. felhívja a Bizottságot, hogy ezt vegye figyelembe az NDICI-Globális Európa eszköz programozása és a vonatkozó többéves indikatív programok előkészítése során; Több együttműködésre van szükség az Afganisztán körüli régió országaival, az alapvető emberi jogok és a jogállamiság tiszteletben tartása mellett 44. elismeri, hogy a jelenlegi afganisztáni helyzet nem segíti elő a régió stabilitását; hangsúlyozza, hogy a Nyugat Afganisztánból való kivonulása olyan hézagot teremtett, amely fokozott instabilitáshoz vezetett; kiemeli, hogy most több felelősség hárul a szomszédos és regionális hatalmakra az afganisztáni helyzet tekintetében, és meg kell előzniük az ország határain túli instabilitást; ismételten hangsúlyozza, hogy az EU-nak e tekintetben meg kell erősítenie az együttműködést a közép-ázsiai országokkal, különösen Üzbegisztánnal, amellyel az EU jelenleg tárgyalásokat folytat egy megerősített partnerségi és együttműködési megállapodásról, valamint Tádzsikisztánnal; hangsúlyozza, hogy ez az együttműködés nem áshatja alá az alapvető értékek és a jogállamiság védelmét az EU-ban; 45. aggodalmát fejezi ki a nagy kockázatnak kitett afgán állampolgárok, valamint a szomszédos országokba a szárazföldi határokon, különösen a Pakisztánba átkelő személyek miatt; sajnálja, hogy a nemzetközi közösség részéről e tekintetben nincs koordináció, és sürgeti a tagállamokat, hogy vessenek be minden lehetséges diplomáciai erőt és eszközt a szárazföldi határokhoz való hozzáférés, a biztonságos áthaladás és a diplomáciai létesítményekhez való hozzáférés biztosítása érdekében; hangsúlyozza a szomszédos országokban működő uniós küldöttségek kulcsfontosságú koordinációs szerepét az e tekintetben nyújtott gyakorlati támogatás terén;
(3)
A Tanács 2001/55/EK irányelve (2001. július 20.) a lakóhelyüket elhagyni kényszerült személyek tömeges beáramlása esetén nyújtandó átmeneti védelem minimumkövetelményeiről, valamint a tagállamok e személyek befogadása és a befogadás következményeinek viselése tekintetében tett erőfeszítései közötti egyensúly előmozdítására irányuló intézkedésekről (HL L 212., 2001.8.7., 12. o.).